་ཧུ་ནཱ་ཤ་ཡ་ནཱ་ཤ་ཡ་བི་ར་ཨ་མུ་ཀ་ཤཱནྟིཾ་ཀུ་རུ་ཀུ་རུ་སྭཱ་ཧཱ། ཞེས་པའི་སྔགས་བཟླས་ནས་ནམ་མཁའ་ལ་ཕུས་འདེབས། སྤྲིན་གཏོར་བའི་དམིགས་པ་བྱའོ། །སྣ་ཚོགས་ཡུམ་གྱི་སྒོ་ནས་སེར་བ་སྲུང་ན་ཡུངས་ཀར་དང་སྦྱིན་སྲེག་གི་ཐལ་བ་ལ་སྔགས། ཨོཾ་ཕྲེཾ་བི་ཤྭ་མཱ་ཏཿ ཀ་ར་ཀཱ་ཀ་ར་ཀཱཿནཱ་ཤ་ཡ་ནཱ་ཤ་ཡ་བི་ཤྲ་ཨ་མུ་ཀ་ཤཱནྟིཾ་ཀུ་རུ་ཀུ་རུ་སྭཱ་ཧཱ། ཞེས་བཟླས་ལ་ཕུས་བཏབ། སེར་བ་བྱུང་དུས་དེ་འོང་བའི་ནམ་མཁའ་ལ་གཏོར་བས། རྫས་དེ་ལས་མེ་འབར། སེར་བ་ཆུར་ཞུ་ནས་རྒྱུན་ཆད་པར་བསམ་མོ། །ཡང་སེར་བ་ཐོག་མར་ས་ལ་ལྷུངས་པ་རྣམས་བླངས་ཏེ་སྔགས་བཏབ་ཅིང་། ཨ་ལ་ཐང་པོ་ཨ་ལ་ཐང་པོ་སེར་སྣ་སེར་བའི་གདོང་ལ་རྒྱོབ། ཅེས་དྲག་ཏུ་བརྗོད་ཅིང་འཕངས་པས། སེར་གདོང་སྔ་མ་རྣམས་ལོག་ནས་ཕྱི་མ་རྣམས་དང་འཁྲུགས་ཏེ་འཐབ་ཅིང་དབབ་མཁན་རྣམས་ཡུལ་ཕྱོགས་གཞན་དུ་འཁྱམས་པར་བསམ་མོ། །འདི་ནི་རང་ལ་ཐུག་པའི་མན་ངག་སྟེ། སེར་བ་མ་ཐུབ་ན་བྱ་ཡི་ཐམས་ཅད་དུ་མ་ཡིན་ནོ། །འདིའི་སྒོ་ནས་དུག་དང་གཟའ་ནད་ལ་སོགས་པ་གསོ་བར་འདོད་ན་མདུན་གྱི་ནམ་མཁར་སྣ་ཚོགས་ཡུམ་བསྒོམས་པའི་ཐུགས་ཀར་ཟླ་བའི་སྟེང་དུ་ཕྲེཾ་དཀར་པོའི་མཐར་སྔགས་ཕྲེང་མུ་ཏིག་གི་ཕྲེང་བ་ལྟ་བུས་བསྐོར་བ་ལ་དམིགས་ནས། ཨོཾ་ཕྲེཾ་བི་ཤྭ་མཱ་ཏ། སརྦྦ་བྱཱ་དི་ནཱ་ཤ་ཡ་ནཱ་ཤ་ཡ། མ་མ་ཤཱནྟིཾ་ཀུ་རུ་ཀུ་རུ་སྭཱ་ཧཱ། ཞེས་མང་དུ་བཟླས་པས་སྔགས་ཕྲེང་ལས་བདུད་རྩི་དཀར་པོའི་རྒྱུན་སྐྱ་ཆིལ་ལི་ལི་བྱུང་བས། ནད་དམིགས་ཡོད་སར་བབས་ནས་ནད་ཐམས་ཅད་ཕྱིར་དེད་པར་བསམས་ལ་སྔགས་བཟླས་པའི་མཆིལ་མ་ན་སར་བྱུགས་ལ་ཕུར་ཕུར་བྱ་ཞིང་རེས་འགའ་ཕུས་བཏབ། གཟེར་ནད་སོགས་ལ་རྡོ་གྲང་མོ་ལ་སྔགས་བཏབ་ནས་གཟེར་མིག་ཡོད་སར་གླན། མཐར་སྣ་ཚོགས་ཡུམ་རང་ལ་ཐིམ་པས་ནད་ཀྱིས་མི་ཚུགས་པར་བསྒོམ་མོ། །འདི་ནི་དུག་དང་གཟའ་ནད་གཙོ་བོར་སྨོས་པའི་ཁྲག་མཁྲིས་ཚ་བ་སོགས་ལའང་ཤིན་ཏུ་ཕན་ནོ། །རྗེ་བཙུན་བཅོམ་ལྡན་འདས་མ་སྣ་ཚོགས་ཡུམ་གྱི་རྗེས་གནང་བྱ་བར་འདོད་པས། གནས་དབེན་པར་མཎྜལ་དཀར་པོ་དང་འདབ་བརྒྱད་ལ་ཚོམ་བུ་གཅིག་བཀོད། དེའི་མཐར་མཆོད་གཏོར་གྱིས་བསྐོར། སྐྱབས་འགྲོ་ནས་བཟླས་པའི་བར་བདག་བསྐྱེད་བྱ། ཨོཾ་ཨཱཿཧཱུྃ་ཧྲཱཿཕཊ་ཀྱིས་མདུན་གྱི་ཚོམ་བུ་བསང་། ཨོཾ་ཤཱུ་ནྱ་ཏཱ་ནས་ཀོ྅ཧཾ། སྟོང་པའི་ངང་ལས་རྒྱ་མཚོ་ཆེན་པོ་སོགས་ནས། དབུར་བརྒྱན་ཞེས་པའི་བར་བདག་བསྐྱེད་བཞིན་བྱ། མཆོད་པ་རྣམས་བྱིན་གྱིས་བརླབ། ཨོཾ་ཕྲེཾ་བི་ཤྭ་མཱ་ཏཿ བཛྲ་ཨརྒྷཾ་ཨཱཿཧཱུྃ་ནས། ཤབྡའི་བར་སྤྱི་འགྲོ་བཞིན་མཆོད། སངས་རྒྱས་ཐམས་ཅད་བསྐྱེད་མཛད་མ། །སྐྱེ་བ་དང་ནི་འཇིག་པ་སྤངས། །ཀུན་ཏུ་བཟང་པོའི་སྤྱོད་པ་ཅན། །སྣ་ཚོགས་ཡུམ་དེར་ལ་ཕྱག་འཚལ། །ཞེས་པས་བསྟོད། གཏོར་མ་བསང་སྦྱང་། ཨོཾ་ཨཱཿཧཱུྃ་ཧོཿས་བྱིན་གྱིས་བརླབ། ཨོཾ་ཕྲིཾ་བི་ཤྭ་མཱ་ཏཿས་པ་རི་ཝཱ་རེ་བྷྱཿ ཨི་དཾ་བ་ལིཾ་སོགས་བཏགས་པའམ། ཡང་ན་ཨ་ཀཱ་རོས་ཕུལ། གོང་བཞིན་མཆོད། ཕྲ་རབ་རྡུལ་གྱི་ཆོས་ཉིད་འདས། །པྲ་ཕབ་པ་ཡི་རྣམ་པ་ཅན། །རྣམ་པ་ཀུན་གྱི་མཆོག་ལྡན་པ། །ཕྱག་རྒྱ་ཆེན་མོ་དེ་ལ་འདུད། །མཆོད་སྦྱིན་གཏོར་མ་འདི་སྣོམས་ལ་ནས་ཀུན་འགྲུབ་ཤོག་གི་བར་བརྗོད་ལ་གཏོར་མ་ཕུལ། མདུན་བསྐྱེད་ལ་དམིགས་ནས་བཟླས་པ་བྱ། མཐར་སློབ་མའི་དོན་དུ་གསོལ་བ་བཏབ། དེ་ནས་སློབ་མ་རྣམས་ཁྲུས་བྱས་ཕྱག་བཙལ་ནས་གྲལ་ཏུ་འཁོད་པ་ལ་མེ་ཏོག་བཀྱེ་བསྡུ་བྱ། སློབ་དཔོན་གྱིས། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་རྗེ་བཙུན་བཅོམ་ལྡན་འདས་མ་སྣ་ཚོགས་ཡུམ་གྱི་རྗེས་གནང་ཟབ་མོ་ཞུ་སྙམ་པའི་བསམ་པ་བྱང་ཆུབ་ཀྱི་མཆོག་ཏུ་སེམས་བསྐྱེད་པ་གསལ་བཏབ་ནས་གསན་འཚལ། དེ་ལ་གསན་བྱ་དམ་པའི་ཆོས་ནི་གཉིས་སུ་མེད་པའི་རྒྱུད་ཀྱི་རྒྱལ་པོ་དང་པོའི་སངས་རྒྱས་དུས་འཁོར་བསྡུས་པའི་རྒྱུད་ཀྱི་ནང་གི་ལེའུའི་ལུས་སྲུང་གི་སྐབས་སུ་སྡིག་པའི་ནད་རྡོ་རྗེའི་ཚེར་མའི་གཉེན་པོར་གསུངས་པའི་སྣ་ཚོགས་ཡུམ་གྱི་རྗེས་གནང་སྒྲུབ་པ་ལ་སློབ་དཔོན་གྱི་བྱ་བའི་རིམ་པ་རྣམས་སྔོན་དུ་སོང་ནས། ཁྱེད་རང་རྣམས་ཀྱི་ངོ་སྐལ་དུ་གྱུར་པ་ལ་མཎྜལ་འབུལ་ཞིང་གསོལ་བ་འདེབས་པ་སྔོན་དུ་འགྲོ་དགོས་པས། སློབ་དཔོན་སྣ་ཚོགས་ཡུམ་དུ་གསལ་བ་ལ་རྗེས་གནང་ཟབ་མོ་ཞུ་བའི་ཡོན་དུ་མཎྜལ་འབུལ་བར་ཞུ། ཞེས་བསྐུལ། དེ་ལྟར་མཎྜལ་ཕུལ་ནས་སྙིམ་པ་མེ་ཏོག་དང་བཅས་པས་ཐལ་མོ་སྦྱར་ནས་གསོལ་བ་འདེབས་པ་འདིའི་རྗེས་ཟློས་མཛོད། སྲིད་པའི་འཇིགས་པ་འཕྲོག་བྱེད་པའི། །སྲིད་པའི་སྐྱོན་གྱིས་གོས་མི་འགྱུར། །ཕུན་སུམ་ཚོགས་པ་ཀུན་གྱི་གནས། །ཁྱོད་ཀྱི་ཞབས་ལ་སྐྱབས་སུ་མཆི། །ཟད་མེད་འཁོར་བའི་འཇིགས་པ་ལས། །བདག་གི་སྐྱབས་ནི་གཞན་མ་མཆིས། །དེ་བས་སྙིང་རྗེ་ཆེར་མཛད་ནས། །དེ་རིང་བདག་ལ་སྐུ་དྲིན་མཛོད། །ལན་གསུམ། རྒྱུད་དག་པའི་སླད་དུ་དམིགས་པ་འདི་བཞིན་མཛོད། མདུན་གྱི་ནམ་མཁར་བླ་མ་དང་བཅོམ་ལྡན་འདས་མ་སྣ་ཚོགས་ཡུམ་ཐ་མི་དད་པ་ལ་སངས་རྒྱས་བྱང་སེམས་ཀྱིས་བསྐོར་བའི་སྤྱན་སྔར་བདུན་རྣམ་དག་བགྱིད་སྙམ་པས་འདིའི་རྗེས་ཟློས་མཛོད། སྟོབས་བཅུ་མངའ་བའི་སྤྱན་སྔར་མཆིས་ནས་སྡིག་པ་རྣམས་མང་པོ་བསགས་པ་དག་ནི་བཤགས་པར་བགྱི། །རྫོགས་སངས་རྒྱས་དང་བྱང་ཆུབ་སེམས་དཔའ་རྣམས་དང་འཕགས་པའི་ཚོགས་ཀྱིས་རྣམ་མང་དགེ་བ་གང་མཛད་པ། །དེ་དག་མཐའ་དག་ལ་ནི་སྡིག་པ་རྣམ་བྲལ་བྱང་ཆུབ་སྤྱོད་ལ་རྗེས་སུ་གནས་པས་རྗེས་ཡི་རང་། །སངས་རྒྱས་ཆོས་དང་དགེ་འདུན་སྲིད་པའི་འཇིགས་འཕྲོག་ལ་ཡང་བྱང་ཆུབ་བར་དུ་བདག་ནི་སྐྱབས་སུ་མཆི། །དག་པ་གསུམ་གྱིས་བདག་གི་དངོས་འབུལ་ཆོས་ཀྱི་འཁོར་ལོ་སྐོར་ཞིང་མྱ་ངན་མི་འདའ་བཞུགས་སུ་གསོལ། །རྫོགས་སངས་རྒྱས་སུ་བདག་གྱུར་ཅིག་ཅེས་འདིར་ནི་སྨོན་ལམ་སེམས་ཅན་དོན་གྱི་སླད་དུ་བདག་བགྱིད་དོ། །ལན་གསུམ། ནང་ལེའི་དབང་གི་རིགས་དྲུག་གི་སྡོམ་པ་མ་བཟུང་ཡང་འགལ་བ་མེད། དེ་ནས་ཐུན་མོང་མ་ཡིན་པའི་གསོལ་བ་འདེབས་པ་འདིའི་རྗེས་ཟློས་མཛོད། སློབ་དཔོན་དགོངས་སུ་གསོལ། བདག་ལ་རྗེ་བཙུན་བཅོམ་ལྡན་འདས་མ་སྣ་ཚོགས་ཡུམ་གྱི་སྐུ་གསུང་ཐུགས་ཀྱི་རྗེས་གནང་མ་ལུས་པ་སྩལ་དུ་གསོལ། དེ་རྣམས་རྗེས་གནང་གི་སྔོན་འགྲོ་ཡིན། དངོས་གཞི་སྐུ་གསུང་ཐུགས་ཀྱི་རྗེས་སུ་གནང་བ་སྒྲུབ་པ་ལ། དང་པོ་སྐུའི་རྗེས་གནང་གི་དོན་དུ་དམིགས་པ་འདི་བཞིན་མཛོད། ཁྱེད་རང་རྣམས་ཀྱི་སློབ་དཔོན་ལ་མོས་གུས་དུང་པ་བྱས་པའི་རྐྱེན་གྱིས། སློབ་དཔོན་སྣ་ཚོགས་ཡུམ་དུ་གསལ་བའི་ཐུགས་ཀ་ནས་འོད་ཟེར་དཀར་པོ་ཟླ་འོད་ལྟ་བུ་འཕྲོས། ཁྱེད་རང་རྣམས་ཀྱི་ཕུང་པོ་ཁམས་དང་སྐྱེ་མཆེད། རྣམ་སྨིན་གདོས་བཅས། མདོར་ན་གཉིས་སྣང་གིས་བསྡུས་པའི་ཆོས་ཐམས་ཅད་སྟོང་པ་ཉིད་དུ་སྦྱངས་པའི་མོས་པ་མཛོད། དེ་ཉིད་ལ་སློབ་དཔོན་གྱིས། ཨོཾ་སྭ་བྷཱ་ཝ་ནས། ཤུདྡྷོ྅ཧཾ། ཞེས་བརྗོད་པས་སྟོང་ཉིད་དེའི་ངང་ལས་ཁྱེད་རང་རྣམས་ཀྱི་གོ་སར་པྃ་ལས་པདྨ་དཀར་པོ་འདབ་མ་བརྒྱད་པ། དེའི་སྟེང་དུ་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཁྱེད་རང་རྣམས་ཀྱི་སེམས་ཉིད་ཕྲེཾ་དཀར་པོའི་འཕྲོ་འདུ་ལས། ཁྱེད་རང་རྣམས་སྣ་ཚོགས་ཡུམ་སྐུ་མདོག་དཀར་མོ་ནས། ལྟེ་བར་ཧོཿཞེས་པའི་བར་བདག་བསྐྱེད་བཞིན་བརྗོད། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། ཕྱོགས་བཅུའི་སངས་རྒྱས་བྱང་ཆུབ་སེམས་དཔའ་ཐམས་ཅད་སྣ་ཚོགས་ཡུམ་གྱི་རྣམ་པར་སྤྱན་དྲངས། ཁྱེད་རང་རྣམས་སྣ་ཚོགས་ཡུམ་དུ་གསལ་བའི་ལུས་ལ་མཚོ་ལ་ཁ་བ་བབས་བ་བཞིན་དུ་སིབ་སིབ་ཐིམ་པའི་མོས་པ་མཛོད། ཡང་མདུན་བསྐྱེད་སྣ་ཚོགས་ཡུམ་གྱི་སྐུ་ལས་ཀྱང་། དེ་འདྲ་བའི་སྐུ་མར་མེ་གཅིག་ལས་གཉིས་ཆད་ཀྱི་ཚུལ་དུ་བྱུང་ནས་ཁྱེད་རང་རྣམས་ལ་གཉིས་སུ་མེད་པར་ཐིམ་པའི་མོས་པ་མཛོད། ཨོཾ་ཕྲེཾ་བི་ཤྭ་ནས་ཀུ་རུ་ཀུ་རུ་སྭཱ་ཧཱ། ཛཿཧཱུྃ་བཾ་ཧོཿ དེས་སྐུའི་རྗེས་སུ་གནང་བ་ཐོབ། ལུས་ཀྱི་སྡིག་སྒྲིབ་དག སྣ་ཚོགས་ཡུམ་གྱི་སྐུ་སྒོམ་པ་ལ་དབང་བ་ཡིན་ནོ། །གཉིས་པ་གསུང་གི་རྗེས་སུ་གནང་བ་ལ། སློབ་དཔོན་སྣ་ཚོགས་ཡུམ་དུ་གསལ་བའི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་སྣ་ཚོགས་ཡུམ་གྱི་ཐུགས་རྒྱུད་བསྐུལ། ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་ཕྲེཾ་ཡིག་གི་མཐར་སྔགས་ཕྲེང་གིས་བསྐོར་བ་ལས། སྔགས་ཕྲེང་མར་མེ་གཅིག་ལས་གཉིས་ཆད་ཀྱི་ཚུལ་དུ་བྱུང་། ཞལ་ནས་ཐོན། ཁྱེད་རང་རྣམས་སྣ་ཚོགས་ཡུམ་དུ་གསལ་བའི་ཞལ་དུ་ཞུགས། སྙིང་གར་ཟླ་བའི་དཀྱིལ་འཁོར་གྱི་སྟེང་དུ་ཕྲེཾ་ཡིག་གི་མཐར་སྔགས་ཕྲེང་ཁ་དོག་དཀར་པོས་གཡས་སྐོར་དུ་དང་པོ་དམ་ཚིག་པའི་ཚུལ་དུ་འཁོད། གཉིས་པ་ཡེ་ཤེས་པའི་ཚུལ་དུ་ཐིམ། གསུམ་པས་བརྟན་པར་བྱས་པའི་མོས་པ་དང་བཅས་འདིའི་རྗེས་ཟློས་མཛོད། ཨོཾ་ཕྲེཾ་བི་ཤྭ་མཱ་ཏཿ བཛྲ་ཀཱཎྜ་ཀཱ་ན་ནཱ་ཤ་ཡ་ནཱ་ཤ་ཡ། མ་མ་ཤཱནྟིཾ་ཀུ་རུ་ཀུ་རུ་སྭཱ་ཧཱ། ལན་གསུམ་བྱ། བྱིན་གྱིས་བརླབས་པའི་ལུང་གི་དོན་དུ་སློབ་དཔོན་ལ་མེ་ཏོག་འཐོར་བཞིན་པས་འདིའི་རྗེས་ཟློས་མཛོད། བཅོམ་ལྡན་བདག་གིས་བཟུང་ལགས་ཀྱི། །བཅོམ་ལྡན་བདག་ལ་འགོ་བར་མཛོད། །ལན་གསུམ། མེ་ཏོག་དེ་ཉིད་སྔགས་ཀྱི་ཕྲེང་བར་བསྒྱུར་ནས་སྤྱི་བོར་གཏད་པའི་མོས་པ་མཛོད། །བཅོམ་ལྡན་འདི་ལ་སྩལ་ལགས་ཀྱིས། །བཅོམ་ལྡན་འདི་ལ་འགོ་བར་མཛོད། །སྔགས་ཀྱི་དངོས་གྲུབ་སྩལ་དུ་གསོལ། །བརྟུལ་ཞུགས་བརྟན་པར་མཛད་དུ་གསོལ། །རིག་པ་འཛིན་པ་འདི་རྣམས་ཀྱི་རྒྱུད་ལ་བཅོམ་ལྡན་འདས་མ་སྣ་ཚོགས་ཡུམ་གྱི་གསང་སྔགས་ཀྱི་བྱིན་རླབས་མ་ལུས་པ་འཇུག་པར་གྱུར་ཅིག དེས་གསུང་གི་རྗེས་སུ་གནང་བ་ཐོབ། ངག་གི་སྡིག་སྒྲིབ་དག སྣ་ཚོགས་ཡུམ་གྱི་གསུང་སྔགས་བཟླ་བ་ལ་དབང་བ་ཡིན་ནོ། །གསུམ་པ་ཐུགས་ཀྱི་རྗེས་སུ་གནང་བ་ལ། སློབ་དཔོན་སྣ་ཚོགས་ཡུམ་དུ་གསལ་བའི་ཐུགས་ཀ་ནས་འོད་ཟེར་འཕྲོས། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་ཐུགས་གཉིས་སུ་མེད་པའི་ཡེ་ཤེས་ཀྱི་ངོ་བོ། སྣ་ཚོགས་ཡུམ་གྱི་ཕྱག་མཚན་པདྨ་དཀར་པོ་དང་ཨུཏྤ་ལའི་སྡོང་བུ་དང་ས་བོན་གྱི་རྣམ་པར་སྤྱན་དྲངས། ཁྱེད་རང་རྣམས་ཀྱི་ལུས་ལ་རེག་པ་དང་། རྡོ་ཚན་ལ་ཁ་བ་བབས་པ་བཞིན་བདུད་རྩི་ལྔའི་རྣམ་པར་ཞུ་ནས་སིབ་སིབ་ཐིམ་པའི་མོས་པ་མཛོད། མདུན་བསྐྱེད་བཅོམ་ལྡན་འདས་མ་སྣ་ཚོགས་ཡུམ་གྱི་ཐུགས་ཀ་ནས་ཀྱང་། ཐུགས་གཉིས་སུ་མེད་པའི་ཡེ་ཤེས་ཀྱི་ངོ་བོ་སྣ་ཚོགས་ཡུམ་གྱི་སྐུ་མཐེ་བོང་གི་ཚད་ཙམ་གསལ་ཞིང་འཚེར་བ་ཞིག་ཆད་ནས་ཁྱེད་རང་རྣམས་ཀྱི་སྙིང་གར་ཐིམ་པའི་མོས་པ་མཛོད། ཨོཾ་ཕྲིཾ་བི་ཤྭ་ནས། སྭཱ་ཧཱའི་མཐར་བཛྲ་ཨཱ་བེ་ཤ་ཡ་ཨཿཨཱཿཞེས་ཅི་རིགས་བརྗོད། དེས་ཐུགས་ཀྱི་རྗེས་སུ་གནང་བ་ཐོབ། ཡིད་ཀྱི་སྡིག་སྒྲིབ་དག སྣ་ཚོགས་ཡུམ་གྱི་ཐུགས་གཉིས་སུ་མེད་པའི་ཡེ་ཤེས་སྒོམ་པ་ལ་དབང་བ་ཡིན་ནོ། །དེ་ལྟར་སྐུ་གསུང་ཐུགས་ཀྱི་རྗེས་སུ་གནང་བ་རྫོགས་པར་ཐོབ་ནས། གནས་སྐབས་དེ་དག་ཏུ་ཐོབ་པའི་དམ་ཚིག་དང་སྡོམ་པ་ལ་བསྲུང་སྡོམ་བགྱིད་སྙམ་པས་འདིའི་རྗེས་ཟློས་མཛོད། གཙོ་བོས་སོགས་གསུམ། གཏང་རག་གི་མཎྜལ་དང་། དེང་ནས་བརྩམས་ཏེ་སོགས་དང་། སློབ་མ་འཆད་ཉན་ནུས་པའི་རིགས་ལ་བླ་མ་བརྒྱུད་པ་བཤད་པ་རྣམས་སྤྱི་དང་མཐུན་པའི་ཕྱག་ལེན་གསུམ་སྒྲོས་ལྟར་ཤེས་པར་བྱ་ཞིང་མཐའ་གཅིག་ཏུ་ངེས་བཟུང་གིས་དཔྱད་པ་མི་དགོས། དེང་སང་དབང་རྗེས་གནང་གང་ལའང་འཕྲོས་དོན་རང་གིས་བཤད་མ་ཤེས་ནས། བརྒྱུད་པའི་ཕྱག་ལེན་ཡི་གེ་ལ་གང་ཡོད་མ་གཏོགས་གཞན་བྱ་མི་རུང་ཞེས་རྫུན་གྱིས་བླ་མ་གོང་མ་མང་དུ་མཁྱེན་པ་རྣམས་ལ་སྐུར་པ་འདེབས་པར་བྱེད་ཀྱིན་སྣང་ངོ་། །རྗེས་མདུན་བསྐྱེད་ལ་མཆོད་བསྟོད། གསོལ་བཏབ། བཟོད་གསོལ། གཤེགས་གསོལ། སྨོན་ལམ་བཀྲ་ཤིས་རྣམས་བྱའོ། །རྗེས་སུ་གནང་བའི་ཆོ་གའོ། །ཕྲ་ཆོས་བེམ་པོའི་ཡུལ་འདས་རྣམ་ཀུན་མཆོག་ལྡན་ཕྱག་རྒྱ་ཆེ། །སྲིད་ཞི་ཀུན་ལ་ཁྱབ་པའི་སྣ་ཚོགས་ཟློས་གར་གཡོ་བ་ལས། །དེང་འདིར་སྡིག་པའི་ནད་རིམས་ཚ་གདུང་ཀུན་ཏུ་ཞི་མཛད་མ། །ཟླ་མཛེས་ལྷ་མོའི་མན་ངག་རྒྱུད་དོན་བཞིན་དུ་གསལ་བྱས་པའི། །དྲི་མེད་དགེ་ཚོགས་དུང་ལྟར་ཤིན་ཏུ་དཀར་བའི་འོད་ཟེར་གྱིས། །འགྲོ་ཀུན་ཡང་དག་ལམ་ཞུགས་རྡོ་རྗེ་ནོར་བུའི་ཁྱིམ་ཐོབ་ཤོག །ཅེས་རྗེ་བཙུན་བཅོམ་ལྡན་འདས་མ་སྣ་ཚོགས་ཡུམ་གྱི་སྒྲུབ་སྐོར་ཕན་བདེའི་མཆོག་སྦྱིན་ཞེས་བྱ་བ་འདི་ནི། མ་ཧཱ་པཎྜི་ཏ་འཇམ་དབྱངས་མཁྱེན་བརྩེའི་དབང་པོས་བཀའ་སྩལ་ནོར་བུའི་ཕྲེང་བ་སྤྱི་བོས་མཆོད་ནས། གངས་ཅན་བྷོ་ཊའི་ཀུ་སཱ་ལི་བློ་གསལ་བསྟན་སྐྱོང་གིས་ཐུན་མོང་ཞེས་པ་ལྕགས་ཕོ་ཁྱིའི་ལོ། རྒྱལ་གྱི་ཟླ་བའི་དཀར་ཕྱོགས་ཀྱི་བཟང་པོ་གསུམ་པའི་ཉིན་སྒྲུབ་གནས་ཀྱི་རྒྱལ་པོ་མ་ལ་ཡའི་སྐྱེད་མོས་ཚལ་དང་ཚུལ་མཚུངས་པ་དཔལ་ཞྭ་ལུ་རི་ཕུག་གི་སྒྲུབ་ཁང་རྣམ་གྲོལ་ཡང་རྩེར་བྲིས་པ་དགེ་ལེགས་འཕེལ་བར་གྱུར་ཅིག། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།

༼ཅ༽